DA Den Europæiske Unions Tidende C 38/25

Offentliggørelse i henhold til Europa-Parlamentets og Rådets direktiv 2001/24/EF om sanering og likvidation af kreditinstitutter

SAMMENDRAG AF AFGØRELSEN OM EKSTRAORDINÆRE FORANSTALTNINGER PÅLAGT NOVA LJUBLJANSKA BANKA D. D. DEN 18. DECEMBER 2013

(2014/C 38/09)

I henhold til artikel 31, stk. 1, og artikel 43, stk. 1, i loven om Sloveniens nationalbank (Uradni List RS (UL RS, Republikken Sloveniens statstidende), nr. 72/06 (officiel konsolideret udgave) og 59/11) og artikel 217, stk. 1, sammenholdt med artikel 253 i bankloven (UL RS nr. 99/10 (officiel konsolideret udgave), 52/11 (berigtigelse), 9/11 (ZPlaSS-B), 35/11, 59/11, 85/11, 48/12, 105/12, 56/13ZS-K og 96/13; i det følgende benævnt »ZBan-1«) pålægger Sloveniens nationalbank hermed Nova Ljubljanska banka d. d., Trg republike 2, 1520 Ljubljana Slovenia en afgørelse om ekstraordinære foranstaltninger og en afgørelse om nedskrivning af alle bankens kvalificerede forpligtelser og forøgelse af dens aktiekapital gennem indbetaling af nye indskud med det formål at genetablere vilkår, der gør det muligt for banken at opnå de krævede nøgletal.

Sloveniens nationalbank konkluderede, at banken opererer under forhold, hvor der er en forøget risiko, der kunne medføre tilbagekaldelse af tilladelsen til at yde banktjenester, eftersom banken ud fra en vurdering af dens finansielle stilling pr. 30. september 2013, som blev udarbejdet under antagelsen om en going concern, herunder yderligere nødvendige nedskrivninger, der blev konstateret ved en uafhængig undersøgelse af kreditporteføljen, ikke opfylder minimumskapitalkravene.

Som led i den ekstraordinære foranstaltning om nedskrivning af kvalificerede forpligtelser besluttede Sloveniens nationalbank at nedskrive alle bankens kvalificerede forpligtelser pr. 18. december 2013. Disse omfatter bankens aktiekapital og forpligtelser til kreditorer fra efterstillede fordringer, som kun betales, når alle simple fordringer på banken er tilbagebetalt, hvis banken skulle gå konkurs.

Bankens kvalificerede forpligtelser, der nedskrives på grundlag af afgørelsen om ekstraordinære foranstaltninger, omfatter:

a) bankens aktiekapital på 184 079 267,12 EUR, der er fordelt på 22 056 378 ordinære frit omsættelige registrerede aktier uden pålydende værdi med betegnelsen NLB og ISIN-koden SI0021103526, og som er udstedt i det centrale register over elektroniske værdipapirer, der administreres af Centralna klirinško depotna družba d.d., Ljubljana (i det følgende benævnt »KKD«), dvs. en kvalificeret forpligtelse af første grad

b) forpligtelser fra finansielle instrumenter udstedt af banken, dvs. kvalificerede forpligtelser af tredje grad — hybridinstrumenter af typen Perpetual Floating Rate Upper Tier Two Subordinated Step-Up Notes med betegnelsen NOVALI FLOAT 49 og ISIN-koden NLB XS0208414515, udstedt den 17. december 2004, der administreres som elektroniske værdipapirer på clearingsystemkonti, der administreres af Euroclear Bank SA/NV, Luxembourg og Clearstream Banking SA Luxembourg — efterstillede obligationer med betegnelsen NLB 26 og ISIN-koden SI0022103111, udstedt den 14. juli 2010, der administreres i det centrale register over elektroniske værdipapirer, der administreres af KDD. De blev rentebærende den 24. maj 2010 — et hybridlån af typen Subordinated floating rate perpetual loan, der betales på grundlag af den aftale, der blev indgået den 19. juni 2007 med långiveren Merrill Lynch International Bank Limited, London Branch — et ansvarligt lån, som banken modtog på grundlag af den aftale, der blev indgået den 31. maj 2006 med KBC Bank NV Dublin Branch.

I henhold til afgørelsen om ekstraordinære foranstaltninger blev bankens aktiekapital reduceret til nul (0) på grund af nedskrivningen af kvalificerede forpligtelser. På grund af reduktionen af aktiekapitalen blev 22 056 378 af bankens aktier med betegnelsen NLB og ISIN-koden SI0021103526, udstedt i det centrale register over elektroniske værdipapirer, der administreres af KDD, annulleret den 18. december 2013 ved afgørelsen om ekstraordinære foranstaltninger.

Efter nedskrivningen af de kvalificerede forpligtelser blev bankens aktiekapital øget via nye indskud, der blev betalt den 18. december 2013, på grundlag af afgørelsen om ekstraordinære foranstaltninger.

På grundlag af afgørelsen om ekstraordinære foranstaltninger indbetalte Republikken Slovenien 20 000 000 nyudstedte bankaktier for et samlet beløb på 1 551 000 000 EUR. Efter forøgelsen beløber bankens aktiekapital sig til 200 000 000 EUR og er fordelt på 20 000 000 aktier uden pålydende værdi. De nye aktier udstedes i elektronisk form. De kan frit omsættes og vil blive indført i KDD-registret.

Efter forøgelsen opfylder bankens aktiekapital igen Sloveniens centralbanks krav vedrørende kapitaldækning.

I henhold til artikel 253, stk. 3, i ZBan-1 anses ekstraordinære foranstaltninger for at være saneringsforanstaltninger, jf. direktiv 2001/24/EF.

I henhold til artikel 350a i ZBan-1 kan aktionærer, kreditorer og andre personer, hvis rettigheder på virkes af Sloveniens nationalbanks afgørelse om ekstraordinære foranstaltninger, anmode om, at Sloveniens nationalbank godtgør skader, som de måtte have lidt, forudsat at de beviser, at de skader, der opstod som følge af virkningerne af en ekstraordinær foranstaltning, overstiger de skader, personerne ville have lidt, hvis den ekstraordinære foranstaltning ikke var blevet pålagt. Der kan anlægges sag mod Sloveniens nationalbank ved den kompetente domstol i Ljubljana (f.eks. den lokale domstol eller distriktsdomstolen i Ljubljana).

Banken kan appellere afgørelsen om ekstraordinære foranstaltninger ved forvaltningsdomstolen i Republikken Slovenien, inden 15 dage efter at afgørelsen er bekendtgjort for alle bestyrelsesmedlemmerne. Med henblik på at udøve retten til retsbeskyttelse mod Sloveniens nationalbanks afgørelse om likvidation af banken eller om ekstraordinære foranstaltninger kan de bankaktionærer, hvis kapitalinteresser udgør mindst en tiendedel af bankens aktiekapital, anmode bankens bestyrelse eller kurator, hvis der er udpeget en sådan, om at indkalde bankens aktionærer til en generalforsamling med forslag om, at generalforsamlingen afskediger de personer, der har beføjelser til at repræsentere banken i henhold til artikel 347, stk. 2, i ZBan-1, og udnævner andre personer til at repræsentere banken i sager om retsbeskyttelse mod Sloveniens nationalbanks afgørelse.